送空上人歸育王
作者：王質
朝代：宋

paragraphs: 生涯挑上古藤梢，歸心飛渡鄞江潮。
長安貴人足官府，不似育王山色高。
山前山後松風岑，一衲無塵雙蹻輕。
月寒濯足半溪玉，日浄穿林兩袖雲。
吾生浪走踰千里，天涯踏破青鞋底。
誰令插脚墮紅塵，只恐愈深收不起。
千載此山端有期，翩翩清夢隨君飛。
他年拄杖叩泉石，莫認此翁作生客。